b'\n_START_ARTICLE_\nPronunciament de Sagunt\n_START_PARAGRAPH_\nEl pronunciament de Sagunt o pronunciament de Mart\xc3\xadnez Campos fou un pronunciament fet pel General Mart\xc3\xadnez Campos a Sagunt el 29 de desembre de 1874, que va suposar la restauraci\xc3\xb3 borb\xc3\xb2nica, la fi al Sexenni Democr\xc3\xa0tic (1868-1874) i de la Primera Rep\xc3\xbablica Espanyola (1873-1874)\n_START_SECTION_\nHist\xc3\xb2ria\n_START_PARAGRAPH_\nEl 27 desembre de 1874, el General Mart\xc3\xadnez Campos surt de Madrid cap a Sagunt, requerit pels alfonsins valencians perqu\xc3\xa8 es pronunci\xc3\xa9s, va rebre un telegrama amb el text Taronges en condicions, expressi\xc3\xb3 en clau ideada pels conservadors valencians, perqu\xc3\xa8 dirig\xc3\xads el moviment._NEWLINE_Aquest mateix dia, el general de brigada Luis Dab\xc3\xa1n, cap de la brigada de Sogorb, va traslladar part de la seva tropa (dos batallons d\'infanteria, diversos esquadrons i algunes peces d\'artilleria, en total uns 1.800 homes) fins a Sagunt._NEWLINE_El 29 de desembre, Mart\xc3\xadnez Campos es posa al capdavant de la brigada i, amb els soldats formant un quadre en un lloc anomenat "Les Alquerietes", prop de Sagunt, on s\'inicia la carretera Sagunt-Burgos, Mart\xc3\xadnez Campos areng\xc3\xa0 a la tropa, demostrant la necessitat d\'efectuar la restauraci\xc3\xb3 borb\xc3\xb2nica en la persona del pr\xc3\xadncep Alfons, fill d\'Isabel II com Alfons XII, Rei d\'Espanya i les \xc3\x8dndies. Alfons havia heretat els drets de successi\xc3\xb3 de la Corona d\'Espanya, en abdicar Isabel II en l\'exili (1870)._NEWLINE_Va acabar amb el crit de Visca Don Alfons XII rei d\'Espanya, sent contestat per tota la tropa. Finalitzat el pronunciament, les tropes es dirigiren a Val\xc3\xa8ncia, on es va rebre la not\xc3\xadcia amb grans mostres de goig._NEWLINE_Aquest mateix dia a dos quarts de quatre de la tarda, el general Jovellar, cap de l\'ex\xc3\xa8rcit del centre, va escriure un telegrama al Ministeri de Guerra, indicant que s\'unia al pronunciament._NEWLINE_En tenir not\xc3\xadcia de l\'al\xc3\xa7ament els generals Comte de Xest, Reyna, Gasset, San Rom\xc3\xa1n, Quesada, Mac\xc3\xadas, Larrocha i Molt\xc3\xb3, reunits a casa del primer el mateix_NEWLINE_dia 29, van acordar secundar el moviment i lluitar i morir si calia._NEWLINE_En el mat\xc3\xad del 30 de desembre, el general Fernando Primo de Rivera, capit\xc3\xa0 general de Madrid, va acceptar el pronunciament._NEWLINE_El govern, en aquests moments en mans del general Serrano com a Ministre de la Guerra despr\xc3\xa9s del cop d\'estat del general Pav\xc3\xada al gener de 1874, es va oposar al pronunciament. En presentar-se el general Primo de Rivera en el Consell de Ministres convocat per analitzar la situaci\xc3\xb3, va mostrar l\'adhesi\xc3\xb3 de la tropa de Madrid, els ministres van protestar i es van retirar, quedant el general Primo de Rivera encarregat de tots els poders._NEWLINE_Primo de Rivera constitu\xc3\xad un govern provisional el 31 de desembre de 1874 sota la direcci\xc3\xb3 de C\xc3\xa1novas, qui decreta la restauraci\xc3\xb3 de la monarquia, posant fi de la Primera Rep\xc3\xbablica Espanyola (1873-1874).'